钦定古今图书集成/明伦汇编/官常典/第118卷 > 孔霸
## 钦定古今图书集成/明伦汇编/官常典/第118卷 > 孔霸

按《汉书孔光传》：“延年生霸，字次孺。霸治《尚书》，事太傅
夏侯胜，昭帝末年为博士，宣帝时为大中大夫，以选
授皇太子经，迁詹事、高密相。是时诸侯王相在郡守
上。元帝即位，征霸以师，赐爵关内侯，食邑八百户，号
褒成君，给事中，加赐黄金二百斤，第一区，徙名数于
长安。霸为人谦退，不好权埶，常称爵位太过，何德以
堪之？”上欲致霸相位，自御史大夫贡禹卒，及薛广德
免，辄欲拜霸。霸让位，自陈至三。上深知其至诚，迺弗
用。以是敬之，赏赐甚厚。及霸薨，上素服临吊者再至，
赐东园秘器钱帛，策赠以列侯礼，谥曰烈君。霸四子，
长子福嗣关内侯；次子捷，捷弟喜，皆列校尉诸曹光
最少子也。

按《阙里志》：“十三代霸上书求奉先圣祭，诏令以所食
邑祀孔子，还子福名数于鲁。年七十二，卒于第。”